
"Voluntariatul este activitatea de interes public desfășurată din proprie inițiativă de orice persoană fizică, în folosul altora, fără a primi o contraprestație materială; activitatea de interes public este activitatea desfășurată în domenii cum sunt: asistență și serviciile sociale, protecția drepturilor omului, medico-sanitar, cultural, artistic, educativ, de învățământ, științific, umanitar, religios, filantropic, sportiv, de protecție a mediului, social și comunitar și altele asemenea." (Legea nr.339 din 17 iulie 2006)

Deci activitățile de voluntariat sunt cele prin care o persoana își oferă timpul, talentele si energia în sprijinul altora fără o recompensă de natură financiară. Principiile care stau la baza activităților de voluntariat și care le deosebesc de alte activități – cum ar fi, de exemplu activitățile de practică într-un anumit domeniu – sunt următoarele:

· se desfășoară în folosul comunității

· nu sunt remunerate

· sunt desfășurate de bunăvoie

· se derulează într-un cadru organizat

             În ultimul timp, în România, activitatea de voluntariat a cunoscut o dezvoltare rapidă în domenii diverse  (educativ, asistență și servicii sociale, cultural, medico-sanitar,)

 Activitățile cele mai potrivite pentru școlarii mici includ voluntariatul pentru protejarea mediului, activitățile de ajutorare a celor cu lipsuri materiale, activitățile de sprijin pentru copiii cu dificultăți la învățătura, activitățile de sprijin pentru copiii cu CES.

În urma unor astfel de activități voluntare, copiii se simt mai împliniți, devin mai responsabili, conștientizând faptul că pot fi folositori celor din jur. În cadrul unor astfel de activități copiii au posibilitatea de a cunoaște persoane din domenii variate, să colaboreze și să încheie relații de prietenie.

De asemenea, activitatea de voluntariat presupune interacțiune, spirit civic și organizatoric, curaj, încredere, colaborare, inițiativă, responsabilitate și dinamism. Participând la această mișcare, copiii învață să promoveze într-o formă creativă ideile personale și să lupte pentru realizarea lor până la final. Așadar, prin acțiuni de voluntariat se pot dezvolta sau obține abilități și cunoștințe noi, dar și competențe sociale (încredere, solidaritate, toleranță, etc), devenind astfel mai conștienți de ceea ce se întâmplă în jur.

Pentru mine aceste activități înseamnă implicare totală și dăruire, răbdare și înțelegere, capacitate de a te motiva pe tine, dar și pe ceilalți, perseverență în momentele dificile. Pentru elevii mei, activitățile de voluntariat în care au fost implicați au însemnat acumularea de noi experiențe, dezvoltarea capacității de a-i înțelege pe cei aflați în dificultăți, de a fi mai toleranți, mai sociabili.

Împreună cu elevii mei am participat la mai multe acțiuni de voluntariat cum ar fi: strângere și donarea unor alimente, obiecte de îmbrăcăminte și jucării unor copii dezavantajați din punct de vedere material, confecționarea și dăruirea de mărțișoare și felicitări unor persoane bolnave, activități de curățenie, pregătirea pentru un concurs de dans împreună cu elevi de la CSEI.

În cadrul activităților care au implicat ajutorarea celor nevoiași, copiii au fost foarte receptivi și s-au bucurat să ofere alimente și haine, chiar și jucării pentru satisfacerea nevoilor celor mai puțin favorizați ca ei. De asemenea, au participat cu drag la confecționarea mărțișoarelor și au fost nespus de fericiți când au putut să le ofere femeilor aflate în spital. Activitățile de curățenie i-au ajutat pe copiii să înțeleagă importanța păstrării unui mediu curat și i-au determinat să fie mai responsabili în privința mediului înconjurător. Ei și-au manifestat dezaprobarea față de cei care aruncă gunoaiele în locuri nepotrivite și au declarat că nu vor face asemenea greșeli. Acest lucru dovedește că o astfel de implicare este mult mai eficientă decât orice lecție de ecologie predată în cadrul cursurilor.

Dintre toate activitățile de voluntariat, cea mai îndrăgită de copii a fost pregătirea pentru concursul de dans ”Împreună pentru viitor.” La început, unii dintre copiii voluntarii au fost reticenți, chiar puțin speriați. Li se părea dificil să interacționeze cu copiii de la C. S. E. I. Câțiva dintre ei erau al început nerăbdători și cam supărați deoarece doreau să câștige concursul cu orice preț, și gândeau că, din cauza copiilor de la C. S. E. I. care învățau mișcările mai greu, vor pierde șansa de a câștiga. Apoi și-au dat seama că rolul lor este de a-i ajuta pe ceilalți să învețe mai ușor. În cele din urmă au devenit deschiși și prietenoși, sprijinindu-i și lucrând împreună cu copiii de la C.S.E.I. Astfel că acești copiii cu nevoi speciale s-au bucurat de colaborarea cu noi, iar elevii voluntari au fost mulțumiți că au avut oportunitatea de a-i ajuta, lucrând în echipă și în același timp învățând și experimentând lucruri noi.

În concluzie, activitățile de voluntariat sunt foarte valoroase pentru dezvoltarea unei personalități echilibrate și responsabile. Ca voluntari, copiii își pot demonstra abilitățile pe care nu le manifestă în activitățile școlare obișnuite și pot să lucreze în funcție de nivelul lor real de calificare, de capacitățile reale, mai degrabă decât să fie limitați de vârsta lor.
Experiența dobândită prin voluntariat poate face o diferență de durată, oferind tinerilor sentimentul că au un scop, că sunt valoroși și îi conștientizează de faptul că alții sunt mai puțin avantajați decât ei, deci ei nu au nici o scuză pentru a nu pune în valoare abilitățile pe care le au.Voluntariatul poate stimula aptitudinile și valorile importante ale vieții la copii, determinându-i să fie membri activi ai societății. 

